Document ID: 31989R3906

Ir-Regolament tal-Kunsill (KEE) Nru 3906/89
tat-18 ta' Diċembru 1989
dwar il-għajnuna ekonomika lir-Repubblika ta' l-Ungerija u lir-Repubblika tal-Poplu Pollakk
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u b'mod partikolari l-Artikolu 235 tiegħu;
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Billi l-Komunità u l-Istati Membri tagħha iddeċidew li jagħmlu sforz kombinat flimkien ma' ċerti pajjiżi terzi, sabiex jimplimentaw miżuri maħsuba biex jappoġġaw il-proċess tar-riforma ekonomika u soċjali li għaddejja fl-Ungerija and fil-Polonja;
Billi l-Komunità kkonkludiet Ftehimijiet dwar il-kummerċ u l-koperazzjoni kummerċjali u ekonomika mar-Repubblika ta' l-Ungerija u mar-Repubblika tal-Poplu Pollakk;
Billi l-Komunità jrid ikollha l-mezzi meħtieġa għad-dispożizzjoni tagħha sabiex tkun tista' timplimenta dawn il-miżuri;
Billi għandom jiġu ddeterminati l-oqsma fejn għandhom jittieħdu dawn il-miżuri;
Billi huwa meħtieġ li ssir stima ta' l-ammont tar-riżorsi finanzjarji mill-Komunità meħtieġa sabiex jitwettqu dawn il-miżuri fl-1990;
Billi l-implementazzjoni ta' dawn il-miżuri trid tgħin fil-kisba tal-għanijiet tal-Komunità u billi t-Trattat ma jipprovdix, għall-miżuri in kwistjoni, poteri għajr dawk ta' l-Artikolu 235,
ADOTTA DAN IR-REGOLAMENT:
Artikolu 1
Il-Komunità għandha timplimenta miżuri ta' għajnuna ekonomika favur ir-Repubblika ta' l-Ungerija u r-Repubblika tal-Poplu Pollakk skond il-kriterji stabbiliti b'dan ir-Regolament.
Artikolu 2
L-ammont tar-riżorsi Komunitarji meħtieġa sabiex jitwettqu l-miżuri introdotti b'dan ir-Regolament jammontaw għal 300 miljun ECU għall-perjodu taż-żmien li jtemm fil-31 ta' Diċembru 1990.
Artikolu 3
1. Il-għajnuna għandha tintuża primarjament sabiex tappoġġa l-proċess tar-riforma fil-Polonja u fl-Ungerija, b'mod partikolari billi tiffinanzja proġetti immirati lejn ir-ristrutturazzjoni ekonomika jew billi tipparteċipa fil-finanzjament tagħhom.
Dawn il-proġetti jew miżuri ta' kooperazzjoni għandhom jiġu midħula għalihom b'mod partikolari fl-oqsma ta' l-agrikoltura, l-industrija, l-investiment, l-enerġija, it-taħriġ, il-protezzjoni ambjentali, il-kummerċ u s-servizzi; għandhom ikunu mmirati b'mod partikolari lejn is-settur privat f l-Ungerija u fil-Polonja.
2. Għandhom jitqiesu, fost ħwejjeġ oħra, il-preferenzi u x-xewqat espressi mill-pajjiżi riċevituri interessati fil-għazla tal-miżuri li jridu jiġu ffinanzjati skond dan ir-Regolament.
Artikolu 4
L-għajnuna għandha tingħata mill-Komunità, jew indipendentement jew fil-għamla ta' kofinanzjament ma' l-Istati Membri, mal-Bank Ewropew ta' l-Investiment, ma' pajjiżi terzi jew ma' korpi multilaterali jew mill-pajjiżi riċevituri nfushom.
Artikolu 5
Ġeneralment, il-għajnuna Komunitarja għandha tkun fil-għamla ta' għotjiet. Jistgħu jiġġeneraw fondi li jistgħu jintużaw sabiex jiffinanzjaw proġetti jew miżuri ta' kooperazzjoni.
Artikolu 6
1. Il-għajnuna tista' tkopri n-nefqa fuq l-importazzjonijiet u n-nefqa lokali meħtieġa għat-twettiq tal-proġetti u tal-programmi.
It-taxxi, id-dazji u l-imposti u x-xiri ta' proprjetà għandhom jiġu esklużi mill-finanzjament Komunitarju.
2. L-ispejjeż tal-manutenzjoni u tal-ħidma jistgħu jkunu koperti bi programmi ta' taħriġ u ta' riċerka u bi proġetti oħra; madankollu, għal dawn ta' l-aħħar, dawn l-ispejjeż jistgħu ikunu koperti biss fl-istadju tal-bidu tat-twettiq u għandhom jonqsu kull ma jmur.
3. Madankollu, f'każ ta' kofinanzjament, għandhom jitqiesu f'kull każ il-proċeduri li jiġu applikati mill-provvedituri l-oħra tal-kapital.
Artikolu 7
1. F'każ ta' assistenza li taqbeż il-50000 ECU u li tagħhom il-Komunità hija l-unika sors ta' għajnuna barranija, il-parteċipazzjoni fl-offerti u fil-kuntratti għandhom ikunu miftuħa b'mod egwali għall-persuni naturali u legali ta' l-Istati Membri u tal-Polonja u l-Ungerija.
2. Il-paragrafu 1 għandu japplika wkoll għall-kofinanzjament.
3. Madankollu, fil-każ ta' kofinanzjament, il-parteċipazzjoni ta' pajjiżi terzi fl-offerti u fil-kuntratti tista' tiġi awtorizzata mill-Kummissjoni, iżda fuq il-bażi ta' każ b'każ biss, wara li l-każ jiġi eżaminat.
Artikolu 8
Il-Kummissjoni għandha tamministra l-għajnuna billi tqis il-proċeduri ta' l-Artikolu 9. Il-linji-gwida ġenerali li japplikaw għall-għajnuna u għall-programmi bbażati fuq is-settur għandhom jiġu adottati skond din il-proċedura.
Artikolu 9
1. Huwa hawnhekk imwaqqaf fil-Kummissjoni Kumitat dwar il-għajnuna għar-ristrutturazzjoni ekonomika fil-Polonja u fl-Ungerija, li jikkonsisti f'rappreżentanti ta' l-Istati Membri u ppresedut mir-rappreżentant tal-Kummissjoni. Osservatur mill-Bank Ewropew għall-Investiment għandu jieħu sehem fil-proċeduri tal-Kumitat rigward il-kwistjonijiet li jinteressaw lill-Bank.
2. Ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu. Il-Kumitat għandu jibgħat l-opinjoni tiegħu dwar l-abbozz fil-limitu taż-żmien li l-President jista' jistabilixxi skond l-urġenza tal-każ. L-opinjoni għandha tingħata bil-maġġoranza stabbilita bl-Artikolu 148(2) tat-Trattat fil-każ ta' deċiżjonijiet li l-Kunsill ikun meħtieġ li jadotta fuq proposta mill-Kummissjoni. Il-voti tar-rappreżentanti ta' l-Istati Membri fil-Kumitat għandhom jiġu mwieżna skond dan l-Artikolu. Il-President ma għandux jivvota.
3. Il-Kummissjoni għandha tadotta d-deċiżjonijiet li għandhom japplikaw immedjatament. Madankollu, jekk dawn id-deciżjonijiet ma jkunux skond l-opinjoni tal-Kumitat, dawn għandhom jiġu kkomunikati mill-Kummissjoni lill-Kunsill minnufih. F'dan il-każ il-Kummissjoni għandha tiddifferixxi l-applikazzjoni tal-miżuri li tkun iddeċidiet fuqhom għall-perjodu taż-żmien ta' sitt ġimgħat.
Il-Kunsill, permezz ta' maġġoranza kkwalifikata, jista' jieħu deċizjoni differenti fil-limitu taż-żmien riferit fl-ewwel subparagrafu.
Artikolu 10
Mill-1990 il-Kummissjoni għandha tfassal rapport kull sena dwar l-implementazzjoni tal-ħidmiet ta' kooperazzjoni. Ir-rapport għandu jintbagħat lill-Parlament Ewropew, lill-Kunsill u lill-Kumitat Ekonomiku u Socjali.
Artikolu 11
Dan ir-Regolament għandu jidħol fis-seħħ fit-tielet jum ta' wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fit-18 ta' Diċembru 1989.

Labels: 18
19
5